Edna Adan Ismail (alizaliwa 8 Septemba 1937) ni muuguzi mkunga, mwanaharakati na alikuwa mwanamke wa kwanza kuwa waziri wa mambo ya nje wa Somaliland kuanzia mwaka 2003 hadi 2006. Aliwahi pia kuwa waziri wa mambo ya familia na maendeleo ya jamii. Ni mkurugenzi na mwanzilishi wa hospitali ya Edna Adan Maternity Hospital huko Hargeisa na ni mwanaharakati na mwanzilishi wa mapambano kupinga ukeketaji. Pia ni raisi wa shirika la kuwasaidia waathirika wa mateso. Aliolewa na Mohamed Haji Ibrahim Egal aliyekuwa waziri mkuu wa Jimbo la Somaliland siku tano kabla ya Somalia kupata uhuru wake na baadaye akawa waziri mkuu wa Jamhuri ya Somalia mwaka (1960-1960) na (1967–69) na baadaye kuwa Raisi wa Somaliland mwaka (1993–2002). Edna Adan alizaliwa huko Hargeisa, (Somaliland ya waingereza) Tarehe 8 Septemba 1937, binti wa daktari maarufu wa Somalia. ni mmoja kati ya watoto watano kwa mama yake, lakini wawili walifariki wakati wa kuzaliwa. Kwa nyakati hizo wanawake nchini Somaliland walikuwa hawaruhusiwi kupata elimu, lakini baba yake aliajiri mkufunzi kwaajili ya wavulana wa mtaani na yeye akapata nafasi ya kujifunza kusoma na kuandika pamoja nao.